Elon Musk

Elon Reeve Musk (s. 28. kesäkuuta 1971 Pretoria, Transvaalin provinssi, Etelä-Afrikka) on eteläafrikkalaissyntyinen kanadalais-yhdysvaltalainen yrittäjä, miljardööri, sijoittaja ja keksijä, joka asuu nykyisin Yhdysvalloissa. Musk oli yksi PayPalin perustajista ja on SpaceX-yrityksen perustaja ja kantorakettien kehittäjä. Hän on sähköautovalmistaja Teslan toimitusjohtaja ja hallituksen puheenjohtaja sekä yksi yrityksen varhaisia suursijoittajia. Musk toimi lisäksi aurinkoenergia-asentaja SolarCityn hallituksen puheenjohtajana ja on perustanut vuonna 2016 The Boring Companyn, jonka tarkoitus on porata tunneleita liikennekäyttöön. Musk on myös yksi aivosirua kehittävän Neuralink-yrityksen perustajista.

Musk on vuonna 2021 noussut maailman rikkaimmaksi ihmiseksi.

Elämä ja ura

Varhainen elämä Etelä-Afrikassa 
Elon Musk syntyi 28. kesäkuuta 1971 Pretoriassa, Etelä-Afrikassa. Menestyvä perhe asui yhdessä kaupungin suurimmista taloista. Isä Errol työskenteli kone- ja sähköinsinöörinä, ja äiti Maye oli ravitsemusterapeutti omassa yrityksessään. Isän sukua oli asunut Etelä-Afrikassa jo 200 vuoden ajan, ja Elonin äiti oli muuttanut lapsena perheensä mukana Kanadasta. Elonilla on pikkuveli ja pikkusisko. Pikkupoikana hän oli hyvin ahkera lukemaan ja kirjaviisas. Vanhempiensa avioeron jälkeen Elon muutti asumaan isänsä luo.

Musk sai ensimmäisen tietokoneensa Commodore VIC-20:n yhdeksänvuotiaana ja opetteli ohjelmoimaan. Hän sai 12-vuotiaana 500 dollarin julkaisupalkkion teknologialehdelle ohjelmoimastaan tietokonepelistä. Musk rakenteli myös kaveriensa kanssa räjähteitä ja raketteja. Koulussa hän oli hyvä erityisesti matematiikassa, fysiikassa ja tietokoneissa, joita hän piti hyödyllisimpinä aineina tulevaisuuttaan ajatellen. Yläkoulussa ja lukiossa Musk oli väkivaltaisen koulukiusaamisen uhri.

Musk opiskeli Pretorian yliopistossa viiden kuukauden ajan ja valmisteli muuttoa Kanadaan. Hän on kertonut arvelleensa pääsevän sitä kautta Yhdysvaltoihin kaikkein nopeimmin, sillä hänen sukuaan on asunut Kanadassa. Hän ei myöskään halunnut joutua suorittamaan pakollista asepalvelusta Etelä-Afrikan apartheid-hallinnon alla. Musk suostutteli kanadalaissyntyisen äitinsä hakemaan Kanadan kansalaisuutta, ja kun se oli myönnetty, myös Musk sai pian Kanadan passin. Sen avulla hän pääsi muuttamaan maahan vuonna 1988.

Opinnot 
Musk pääsi 19-vuotiaana Ontarion Kingstonissa sijaitsevaan Queen's Universityyn, josta hän siirtyi kahden vuoden opiskelun jälkeen vuonna 1992 Pennsylvanian yliopistoon. Siellä hän suoritti kaksi kandidaatin tutkintoa, toisen fysiikasta, toisen taloustieteestä ja valmistui vuonna 1995.

Internet-ura 
Musk aloitti sovelletun fysiikan tohtoriopinnot Stanfordin yliopistossa  vuonna 1995, mutta lopetti opinnot vain kahden päivän jälkeen, vakuututtuaan siitä, että Internet oli yhteiskunnallisesti merkittävämpi asia kuin työ fysiikan parissa. Samana vuonna hän perusti yrityksen nimeltä Zip2, joka tuotti karttoja ja yrityshakemistoja verkkolehdille. Compaq osti yrityksen muutaman vuoden kuluttua 309 miljoonalla dollarilla. Kauppojen yhteydessä Musk luopui 7 % osuudestaan Zip2:sta, josta hän sai 22 miljoonaa dollaria. Musk perusti sen jälkeen X.comin, joka oli verkossa toimiva talouspalveluyritys. Siitä tuli PayPal, joka on erikoistunut verkossa tapahtuviin rahansiirtoihin. Vuonna 2002 eBay osti PayPalin 1,5 miljardilla dollarilla.

Avaruusraketit 
Muskin pitkäaikaisena tavoitteena on ollut tehdä ihmiskunnalle mahdolliseksi levittäytyä muille planeetoille. Musk perusti vuonna 2002 SpaceX-yrityksen (Space Exploration Technologies), joka kehittää edullisia kantoraketteja avaruusmatkustusta varten. Muskin tavoitteena oli kehittää kantoraketti, joka palaisi lähtöalustalle matkansa jälkeen. Vuoteen 2014 mennessä yritys on kehittänyt kaksi rakettia ja yhden kapselin.
Vuodesta 2019 lähtien SpaceX on rakentanut Starlink-satelliittipuhelin ja -internetverkkoa.

Musk esitteli syyskuussa 2016 SpaceX-yhtiön suunnitelmat Mars-planeetan asuttamiseksi. Hän kertoi, että elämän levittäminen toisille planeetoille on ollut pääsyy sille, että hän on kerännyt yli 10 miljardin dollarin omaisuutensa, jolla hän hanketta aikoo rahoittaa.

Sähköautot, energia  ja liikenne 

Vuonna 2004 Musk alkoi sijoittaa sähköautoja valmistavaan Tesla Motorsiin. Hän on yhtiön toimitusjohtaja ja sen hallituksen puheenjohtaja.

Musk kehittää päästötöntä energiaa ja sanoo tavoitteensa olevan saattaa loppuun maailman energia-infrastruktuurin muutos. Tesla julkaisi keväällä 2015 Powerwall-nimisen litiumioniakkuunperustuvan kotikäyttöön tarkoitetun sähkön varastointijärjestelmän, joka mahdollistaa aurinkosähkön varastoimisen. Tesla osti aurinkoenergiayhtiö SolarCityn marraskuussa 2016. Musk oli perustamassa SolarCityä, ja kaupan myötä Muskista tuli sen hallituksen puheenjohtaja.

Vuonna 2013 Musk ehdotti Kaliforniaan Hyperloop-liikennejärjestelmää, jossa alipaineistetussa putkessa voitaisiin kuljettaa 28 matkustajaa kerrallaan 1220 kilometrin tuntivauhdilla.

Musk toimi vuonna 2017 presidentti Donald Trumpin neuvonantajana mutta erosi tehtävästään kun Trump päätti vetää Yhdysvallat Pariisin ilmastosopimuksesta.

Twitter 
Muskin Twitter-tili on yksi Twitterin seuratuimpia yli 80 miljoonalla seuraajalla. Musk osti vuoden 2022 alussa Twitterin osakkeista 9,2 prosenttia. Huhtikuussa 2022 hän teki 43 miljardin dollarin tarjouksen yhtiön kaikista osakkeista, haluten muuttaa Twitterin pörssiyrityksestä kokonaan yksityisomisteiseksi. Musk perusteli ostotarjoustaan sillä, että Twitterin pitäisi olla maailmanlaajuinen ja yleinen sananvapauden alusta, mutta koska se ei pysty moderaatiolinjansa vuoksi sitä olemaan, se vaarantaa demokratian. Twitterin hallitus hyväksyi Muskin ostotarjouksen 25. huhtikuuta 2022. Kaupan vahvistuminen vaatii vielä sekä Twitterin osakkeenomistajien että kilpailuviranomaisten hyväksynnän. Twitter odottaa kaupan toteutuvan vuoden 2022 aikana. Vuoden 2022 heinäkuussa Musk kuitenkin perui tarjouksensa sillä perusteella etteivät Twitterin antamat tiedot valetilien määrästä olleet uskottavia.

Ukrainan avustaminen 

Venäjän hyökättyä Ukrainaan helmikuussa 2022 Musk lahjoitti Ukrainalle 3 670 Starlink-verkon verkon päätettä ja myönsi ilmaisen verkon käyttöoikeuden. Ukrainan asevoimat käytti verkkoa sodankäynnissä.

Lokakuussa 2022 Musk esitti rauhansuunnitelman sodan lopettamiseksi.
Länsimaissa ja Ukrainassa reaktiot suunnitelmaan olivat lähinnä pilkkaa.
Ukrainan Saksan-lähettiläs Andrij Melnyk oli käskenyt Muskia "painumaan vittuun" (fuck off).

Starlink alkoi pätkiä Ukrainassa lokakuun toisella viikolla, aiheuttaen jopa katastrofaalisen viestiyhteyksien menetyksen etulinjassa.
14. lokakuuta SpaceX ilmoitti että se lopettaa palvelun tarjoamisen, jos Yhdysvallat ei maksa Ukrainaan toimitetuista Starlink-satelliittiyhteyksistä.

Näkemyksiä

Musk pelkää tekoälyä ja sanoo, että valtion pitäisi olla proaktiivinen sen sääntelyssä. Muskin mukaan tekoäly on ihmiskunnan suurin yksittäinen eksistentiaalinen uhka ja painottaa tekoälyn sääntelyä.

Muskin mukaan automaatio/robotit työntävät ottamaan käyttöön perustulon. Muskin mukaan työpaikkojen menetykset tulevat olemaan niin vakavia, että valtion on otettava rooli kansalaisten toimeentulon varmistamisessa. Muskin mukaan perustulo on välttämätön.

Musk on ilmaissut kannattavansa insinöörityyppisellä metodologialla johdettua teknokraattista valtionhallintoa. Musk toivoo, että Yhdysvaltojen kongressissa olisi enemmän tekniikasta perillä olevia ihmisiä kuin lakimiehiä, joita Muskin mukaan siellä on luultavasti liikaa.

Musk määrittelee itsensä poliittisesti maltilliseksi. Hän kertoi toukokuussa 2022 äänestäneensä Yhdysvaltain vaaleissa aina demokraattista puoluetta, mutta aikoo seuraavissa vaaleissa äänestää republikaaneja. Hän myös sanoi aikovansa muuttaa ostamansa Twitterin linjan vasemmistolaisesta maltilliseksi ja toivotti kaikkien poliittisten näkökantojen edustajat tervetulleiksi.

Yksityiselämä 
Musk on ollut kolmesti naimisissa, kahden naisen kanssa. Hänen ensimmäinen vaimonsa vuosina 2000–2008 oli hänen collegessa tapaamansa Justine Wilson, jonka kanssa hänellä on viisi elossa olevaa lasta. Heidän ensimmäinen poikansa Nevada syntyi vuonna 2002, mutta koki kätkytkuoleman vain 10 viikon ikäisenä. Pari vuotta myöhemmin syntyivät koeputkihedelmöityksen avulla kaksospojat Griffin ja Xavier ja vuonna 2006 Justine synnytti vielä kolmospojat: Damianin, Saxonin ja Kain, myös koeputkihedelmöityksellä. Muskin toinen vaimo oli brittiläinen näyttelijä Talulah Riley, jonka kanssa hän on ollut naimisissa vuosina 2010–2012 ja uudelleen 2013–2016. Vuoden 2018 keväällä Musk alkoi seurustella Grimes-taiteilijanimellä tunnetun kanadalaisen muusikon Claire Boucherin kanssa ja he saivat lapsen toukokuussa 2020. Musk twiittasi lapsen syntymän jälkeen hänen nimekseen tulevan X Æ A-12 Musk. Nimeä ei kuitenkaan hyväksytty, koska se oli Kalifornian lain vastainen, jonka mukaan nimessä saa olla vain englannin kielen 26 aakkosesta valittuja kirjaimia. Musk muutti numeron 12 roomalaiseksi numeroksi XII, joten uusi nimi on X Æ A-XII Musk (virallisissa asiakirjoissa todennäköisesti X A E A-XII Musk). Musk ja Boucher saivat toisen lapsen joulukuussa 2021. Hän on nimeltään Exa Dark Sideræl, jonka ensimmäinen nimi Exa viittaa supertietokonetermiin exaFLOPS, ja keskimmäinen nimi Dark viittaa tuntemattomaan. Muskin lapsi Xavier Aleksander Musk vaihtoi vuoden 2022 keväällä nimensä Vivian Jenna Wilsoniksi ja jätti samalla hakemuksen uudesta syntymätodistuksesta, jossa hänen sukupuolensa myös vaihdettaisiin miehestä naiseksi. Hän omien sanojensa mukaan "ei halua olla enää biologisen isänsä kanssa sukua millään tavalla".

Musk sai marraskuussa 2021 kaksoset pitkäaikaisen työtoverinsa Shivon Zilisin kanssa. Asia paljastui vasta kesällä 2022. Kaksosilla ei alun perin ollut isänsä sukunimeä, mutta vuoden 2022 huhtikuussa Musk ja Zilis anoivat oikeudelta lupaa vaihtaa lasten sukunimet Muskiksi. Toukokuussa pyyntö hyväksyttiin. Lasten äidin sukunimi säilytettiin osana lasten toisia nimiä. Musk on siten saanut nyt yhteensä kymmenen lasta, joista yhdeksän on elossa.

Musk sai Yhdysvaltain kansalaisuuden vuonna 2002. Joulukuussa 2020 Musk ilmoitti muuttaneensa Texasiin. Tätä ennen hän asui Bel Airissa, Los Angelesissa.

Musk paljasti juontamassaan Saturday Night Live -tv-ohjelmassa toukokuussa 2021 ensimmäistä kertaa julkisesti, että hänellä on Aspergerin oireyhtymä.

Lähteet

Viitteet

Aiheesta muualla 

 Engineer in Focus: Elon Musk, The American Society of Mechanical Engineers
 HS.fi: Ristiriitainen työhullu – ja mies joka tahtoo muuttaa maailman

Yhdysvaltalaiset yrittäjät
Vuonna 1971 syntyneet
Elävät henkilöt
Seulonnan keskeiset artikkelit
SpaceX
Amerikaneteläafrikkalaiset
Yhdysvaltalaiset miljardöörit
Autismin kirjon henkilöt